(Ortografía tradicional) We ri winak ajuwächulew cäquetzelaj i wäch,
chiwetamaj chi in riꞌ xquetzelaj nu wäch nabe.
We ta ri ix,
ix rech ruwächulew,
ri winak ajuwächulew quixcaj ta riꞌ,
jeꞌ jas ri e areꞌ sibalaj quecaj ri cachiꞌl.
Ri in cꞌut xixinchaꞌ chquixol ri winak ajuwächulew,
rumal cꞌu riꞌ ri winak ajuwächulew cäquetzelaj i wäch rumal chi man ix jun tä chi cucꞌ.
Chnaꞌtaj baꞌ chiwe jas ri xinbij chiwe:
“Man cꞌo tä jun patäninel ri nim na u banic chuwäch ru patrón.”
We ri in cäban cꞌäx chwe cumal ri winak,
ri ix xukujeꞌ cäban na cꞌäx chiwe cumal.
We cꞌu qui nimam ri nu tijonic in,
xukujeꞌ cäquinimaj na ri i tijonic ix.
Ronojel waꞌ we cꞌäx riꞌ cäban na chiwe cumal ri winak rumal wech in,
rumal chi man quetam tä u wäch ri xintakow lok.
Mat cꞌo qui mac we winak riꞌ we ta mat xinpe che qui tzijobexic.
Cämic cꞌut man cuyaꞌ taj cäquibij chi man cꞌo tä qui mac.
Jachin cꞌu tak ri cäquetzelaj nu wäch in,
cäquetzelaj u wäch riꞌ ri nu Tat xukujeꞌ.
Mat cꞌo qui mac riꞌ we ta mat cꞌo ri nu banom chquixol ri man cꞌo tä chi jun banowinak.
Ri e areꞌ cꞌut quilom ronojel ri nu banom.
Pune je riꞌ cäquetzelaj nu wäch in,
xukujeꞌ cäquetzelaj u wäch ri nu Tat.
Rajwaxic cꞌut chi jeꞌ cäbantaj na waꞌ rumal chi kas jeꞌ quel na jas ri tzꞌibtal can pa ri qui Pixab:
“Xquetzelaj nu wäch,
man cꞌo tä cꞌu mac xinban chquij,”
—cächaꞌ.
Aretak cꞌut cäpe ri Jun ri cätoban chiwe,
ri cuwalijisaj iwanimaꞌ,
ri Lokꞌalaj Espíritu ri cubij ri kas tzij,
ri quintak na lok aretak in cꞌo chi rucꞌ ri ka Tat,
ri Areꞌ cukꞌalajisaj na ri kas tzij chwij.
Ri ix xukujeꞌ quikꞌalajisaj na ri kas tzij chwij,
rumal chi ri ix cꞌolinak wucꞌ petinak lok,
—xcha ri Jesús chque ru tijoxelab.
Quinbij waꞌ we tzij riꞌ chiwe rech man cuban tä quieb i cꞌux,
quixtzak cꞌut.
Quixesax cꞌu na lok pa tak ri rachoch Dios.
Je riꞌ chi copan na ri kꞌij aretak apachin ri quixcämisanic cuchomaj na chi tajin cäpatänin che ri Dios.
Jeꞌ cäcaꞌn na waꞌ rumal chi man cꞌo tä jumul ri kas xquetamaj u wäch ri nu Tat,
man cꞌo tä cꞌu jumul ri xquetamaj nu wäch in.
Quinbij apan ronojel waꞌ chiwe,
rech aretak curik ri kꞌij riꞌ,
cänaꞌtaj chiwe chi ri in nu bim chi waꞌ chiwe,
—xcha ri Jesús.
Man xinbij tä waꞌ chiwe petinak lok rumal chi ri in,
in cꞌo iwucꞌ.